Bács-Kiskun és Békés vármegyében újabb baromfitelepeket érint a madárinfluenza

Tenyész- és tömőkacsa telepen is madárinfluenza vírus jelenlétét igazolta Bács-Kiskun és Békés vármegyében a Nemzeti Élelmiszerlánc-biztonsági Hivatal (Nébih) laboratóriuma. Az érintett állományok felszámolása és a járványügyi nyomozás jelenleg folyamatban van. A Nébih felhívja a figyelmet, hogy mindent meg kell tenni egy újabb nagy kiterjedésű járvány elkerülése érdekében.

A Békés vármegyei Magyarbánhegyes mintegy 13 300 tenyész kacsát tartó telepén a megemelkedett elhullás, idegrendszeri tünetek jelentkezése, a takarmány- és vízfogyasztás, valamint a tojástermelés csökkenése miatt merült fel a madárinfluenza gyanúja. A Bács-Kiskun vármegyei Bócsa településen található 13 500 példányt számláló tömőkacsa telepen a megemelkedett elhullás és az idegrendszeri tünetek jelentkezése hívta fel az állattartó figyelmét a betegség lehetőségére. A Nébih laboratóriuma mindkét telep esetében a vírus H5N1 altípusát mutatta ki az elhullott állatokból. Az érintett állományok felszámolása folyamatban van. A gazdaságok körül kijelölték a 3 km sugarú védőkörzetet, és megállapították a 10 km sugarú felügyeleti (megfigyelési) körzetet.

A Nébih felhívja az állattartók figyelmét, hogy tegyenek meg minden kötelező és önkéntes óvintézkedést a járványhelyzet súlyosbodásának megelőzése érdekében. Ez ugyanis a kulcs ahhoz, hogy a magyar baromfiágazat elkerülhesse egy újabb, a korábbi évekhez hasonlóan nagy kiterjedésű járvány kialakulását. A betegség mielőbbi felszámolása és az ország mentességének visszanyerése az ágazat és a hatóság közös érdeke.

A madárinfluenzával kapcsolatban minden további információ elérhető a Nébih portál tematikus aloldalán: https://portal.nebih.gov.hu/madarinfluenza

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=19558